ફરીથી એક ચક્કરમાં ફસાવાનું હતું. મારા એક મિત્રના હૃદયના ઑપરેશન માટે હું મુંબઈ ગયો અને ત્યાં આ રિપોર્ટ મળ્યા. મેં તરત જ હિન્દુજામાં મારા એક મિત્ર ડૉ. નિશીથ શાહ જેઓ એન્ડોક્રાઈનોલૉજિસ્ટ છે તેઓનો સંપર્ક કર્યો. આ હવે તેમનો વિષય હતો. મને કહે, આ લૅબોરેટરીના રિપોર્ટ બરાબર નથી. આપણે ફરીથી તપાસ કરાવીએ. તમે ભૂખ્યા પેટે કાલે સવારે આવો. બીજે દિવસે સવારે મને ફરીથી નબળાઈ આવી. આ વખતે મને ખ્યાલ હતો કે કદાચ ખાંડ ઘટી ગઈ હશે એટલે મેં બે ચમચી ખાંડ ખાધી. હું નોર્મલ થઈ ગયો !